钦定古今图书集成/明伦汇编/宫闱典/第089卷 > 安成长公主 下嫁窦荣定
## 钦定古今图书集成/明伦汇编/宫闱典/第089卷 > 安成长公主 下嫁窦荣定

按《隋书窦荣定传》：“荣定，扶风平陵人也。父善，周太仆。
季父炽，开皇初为太傅。荣定沉深有器局，容貌瓌伟，
美须髯，便弓马。魏文帝时，为千牛备兵，周太祖见而
奇之，授平东将军，赐爵宜君县子，邑三百户。后从太
祖与齐人战于北邙，周师不利，荣定与汝南公宇文神庆帅精骑二千邀击之，齐师乃却。以功拜上仪同。”
后从武元皇帝引突厥木杆，侵齐之并州，赐物三百
段，袭爵永富县公，邑千户，进位开府，除忠州刺史。从
武帝平齐，加上开府，拜前将军、佽飞中大夫。其妻则
高祖姊安成长公主也。高祖少小，与之情契甚厚。荣
定亦知高祖有人君之表，尢相推结。及高祖作相，领
左右宫伯，使镇守天台，总统露门内两箱仗卫，常宿
禁中。遇尉迥初平，朝廷颇以山东为意，乃拜荣定为
洛州总管以镇之。前后赐缣四千匹、西凉女乐一部。
高祖受禅，来朝京师，上顾谓群臣曰：“朕少恶轻薄性
相近者，唯窦荣定而已。”赐马三百匹，部曲八千户而
遣之。坐事除名。高祖以长公主之故，寻拜右武候大
将军。上数幸其第，恩赐甚厚，每令尚食局日供羊一
口，珍味称是。以佐命功，拜上柱国、宁州刺史。未几，复
为右武候大将军，寻除秦州总管，赐《吴乐》一部。突厥
沙钵略寇边，以为行军元帅，率九总管步骑三万，出
凉州与卤战。〈阙二字〉于高越原。两军相持，其地无水，士
卒渴甚，至刺马血而饮死者十有二三。荣定仰天太
息。俄而澍雨，军乃复振，于是进击，数挫其锋，突厥惮
之，请盟而去。赐缣万匹，进爵安丰郡公，增邑千六百
户。复封子宪为安康郡公，赐缣五千匹。岁馀，拜右武
卫大将军，俄转左武卫大将军。上欲以为三公，荣定
上书曰：“臣每观西朝卫、霍，东都梁、邓，幸托葭莩，位极
台铉，宠积骄盈，必致倾覆。向使前贤少自贬损，远避
权势，推而不居，则天命可保，何覆宗之有？臣每览前
修，实为畏惧。”上于是乃止。前后赏赐，不可胜计。开皇
六年卒，时年五十七。上为之废朝，令左卫大将军元
旻监护丧事，赙缣三千匹。上谓侍臣曰：“吾每欲致荣，
定于三事，其人固让不可。今若赠之，重违其志。”于是
赠冀州刺史、陈国公，谥曰懿。子抗嗣。抗美容仪，性通
率，长于巧思，父卒之后，恩遇弥隆，所赐钱帛金宝，亦
以钜万。抗官至定州刺史，复检校幽州总管。炀帝即
位，汉王谅构逆，以为抗与通谋，由是除名，以其弟庆
袭封陈公焉。庆亦有姿仪，性和厚，颇工草隶。初封永
富郡公，官至河东太守、卫尉卿。大业之末，出为南郡
太守，为盗贼所害。庆弟琎，亦工草隶，颇解锺律，官历
颍川、南郡、扶风太守。